b'\n_START_ARTICLE_\nSotiemme Veteraanit\n_START_PARAGRAPH_\nSotiemme Veteraanit on suomalaisen, sotaveteraanien hyv\xc3\xa4ksi toteutettavan valtakunnallisen varainhankinnan tunnus. Sotiemme Veteraanit -varainhankinnassa ovat mukana kaikki valtakunnalliset veteraanij\xc3\xa4rjest\xc3\xb6t: Sotainvalidien Veljesliitto, Suomen sotaveteraaniliitto ja Rintamaveteraaniliitto sek\xc3\xa4 Kaatuneitten Omaisten Liitto. Tuotto on suunnattu talvisodan, jatkosodan ja Lapin sodan suomalaisille veteraaneille sek\xc3\xa4 heid\xc3\xa4n puolisoilleen, veteraanien leskille sek\xc3\xa4 sotaleskille._NEWLINE_Sotiemme Veteraanit hankkii varoja mies- ja naispuolisten veteraanien sek\xc3\xa4 puolisoiden ja leskien elinolojen parantamiseen. Varainhankinnan tavoitteena on, ett\xc3\xa4 veteraanit ja sotalesket voivat el\xc3\xa4\xc3\xa4 mahdollisimman pitk\xc3\xa4\xc3\xa4n itsen\xc3\xa4isesti omassa kodissaan. Saatua tuottoa k\xc3\xa4ytet\xc3\xa4\xc3\xa4n muun muassa l\xc3\xa4\xc3\xa4kkeiden omavastuuosuuksiin ja silm\xc3\xa4lasien hankintaan sek\xc3\xa4 avustajapalveluihin, esimerkiksi ikkunoiden pesuun ja kodin raskaampaan siivoukseen. Tuottoa k\xc3\xa4ytet\xc3\xa4\xc3\xa4n my\xc3\xb6s veteraanien kuntoutukseen._NEWLINE_Vuoden 2014 alussa Suomen itsen\xc3\xa4isyyden ajan sotien veteraaneja oli yh\xc3\xa4 noin 32\xc2\xa0000, heist\xc3\xa4 4\xc2\xa0800 on sotainvalideja. Veteraanien keski-ik\xc3\xa4 oli yli 90 vuotta.'